Til sommer får 10.000-15.000 københavnere og tilrejsende for første gang mulighed for at opleve Haven Festival, der finder sted 11.-12. august på Refshaleøen i København.

Festivalen er opstået som et samarbejde mellem musikerbrødrene Aaron og Bryce Dessner fra The National, Beatbox samt de danske mad- og bajer-ildsjæle Claus Meyer og Mikkel Borg Bjergsø.

De har med Haven ambitioner om at skabe en festival, hvor øl, mad, kunst og musik på lige fod kan mødes, og - som det lyder i pressematerialet - Haven kan derfor både opfattes som »en avanceret ølfestival med international livemusik«, som det kan være »en kunstfestival med helstegt pattegris og internationale topkokke«.